Ծանոթանալով Շուշիում եղած մզկիթների ներկայացված հատակագծերին եւ այլ մանրամասնող տեղեկություններին` կարելի է ընդհանրացնել, որ քաղաքում եղած ջամին եւ մեսջիտները հնարավոր է տրոհել բազիլիկ եւ, որոշ վերապահումով, գմբեթավոր բազիլիկ հորինվածքների: Վերջիններում կան նաեւ առաստաղային լուծումների տարբերակումներ` գմբեթավոր թաղով լուծված եւ թաղակապ: Ընդ որում, գմբեթավոր թաղով օրինակներում կան դեպի Մեքքայի ուղղությամբ համադրված մեկ եւ երկու գմբեթաձեւ թաղերով լուծումներ եւս: Այսպես, ներկայացվող մզկիթները, իրենց հայկական զուգահեռները ունենալով հանդերձ, ունեն ռեգիոնալ այլ զուգահեռները եւս` հանձինս հարեւան քաղաքների` Օրդուբադի, Գանձակի, Շեմախիի ու մի շարք ադրբեջանական, պարսկական, թուրքական բնակավայրերի, որոնց զուգահեռ առանձնահատկությունների ուսումնասիրությունները դեռեւս առջեւում են: